Bid Vrydag saam vir SA se boere | Netwerk24
16 Julie 2020 11:33
'n Biduur vir boere wat toenemend die teiken van plaasmoorde en -aanvalle is, word Vrydag tussen 17:00 en 18:00 deur AfriForum en Pretoria FM gehou.
Die biduur sal deur Pretoria FM en verskeie gemeenskapsradiostasies uitgesaai word, sê AfriForum in 'n verklaring.
Ian Cameron, AfriForum se hoof van gemeenskapsveiligheid, sal ook praat oor dié organisasie se veldtog teen plaasaanvalle en -moorde, terwyl Hennie Human, 'n predikant en trauma-ondersteuningsbeampte by AfriForum, sal praat oor die invloed van 'n plaasaanval op slagoffers en hul gesinne en hoe dit hul geestesgesondheid beïnvloed.
'n Biduur vir boere word Vrydagaand deur AfriForum en Pretoria FM aangebied. Foto: Argief
Human sal die gebed lei.
AfriForum het verlede week 'n brief aan pres. Cyril Ramaphosa gestuur waarin hy sekere voorstelle maak oor hoe die probleem van plaasmoorde en -aanvalle gepak kan word.
Ramaphosa het Woensdagaand op 'n aanlyn imbizo met Suid-Afrikaners gesê hy is baie bekommerd oor dié aanvalle.
TLU SA het verlede week gesê daar was vanjaar reeds 26 plaasmoorde en 141 plaasaanvalle in die land.